Príloha 2

Európska komisia
GENERÁLNE RIADITEĽSTVO PRE 
PERSONÁLNE A ADMINISTRATÍVNE ZÁLEŽITOSTI
Riaditeľstvo A - pracovníci a kariérny postup
Oznámenie podpredsedu Kinnocka po dohode s predsedom Európskej komisie
Nábor vyšších manažérov z nových členských štátov
- Vykonávacie opatrenia
1. Úvod
Od 1. mája 2004 bude mať Európska únia 25 členských štátov. V kontexte tohto rozšírenia musí Európska komisia uskutočniť nábor úradníkov a dočasných pracovníkov z nových členských štátov na všetkých úrovniach organizácie, vrátane vyšších manažérov.
V očakávaní tohto rozšírenia komisia prijala tri dokumenty, ktoré sa týkajú náboru pracovníkov z nových členských štátov do vyšších pozícií.
•	Oznámenie z 5. júna 2002 (COM(2002)311) „Aktivity a ľudské zdroje Európskej komisie v rozšírenej Európskej únii“ identifikuje celkové požiadavky komisie na ľudské zdroje v rozšírenej únii.
•	Oznámenie z 19. februára 2003 (C(2003)436) o vyváženom zastúpení navrhuje objektívny a transparentný prístup k zabezpečeniu spravodlivého a vyváženého zastúpenia nových členských štátov medzi pracovníkmi komisie, ktoré odráža ich pomernú váhu v rozšírenej únii. Toto oznámenie špecifikuje aj požiadavku na zvýšenie počtu vyšších a stredných manažérov, ktorí majú tvoriť primerané percento z celkového rastu miest predpokladaného podľa plánu pracovníkov.
Rada v súčasnosti rokuje o špecifickom nariadení, ktoré by inštitúciám umožnilo získať výnimku z ustanovenia článku 27 Personálnych predpisov, podľa ktorého „pre občanov z konkrétneho členského štátu nebudú vyčlenené žiadne miesta“.
V tejto súvislosti komisia teraz musí určiť metodológiu a postupy, ktoré bude uplatňovať pri nábore pracovníkov z nových členských štátov do vyšších riadiacich funkcií a identifikovať funkcie, ktoré sa majú obsadiť v rámci náboru pre túto úroveň v roku 2004.

2. 	celkové zvýšenie plánu pracovníkov vrátane nových miest na úrovni vyššieho manažmentu v súvislosti s rozšírením
Oznámenie „Aktivity a ľudské zdroje Európskej komisie v rozšírenej Európskej únii“ (COM(2002)311) vymedzilo celkový dodatočný počet pracovníkov potrebných na plnenie nových úloh spojených s rozšírením na 3900 pracovníkov. K týmto zdrojom patrí 3550 miest pre úradníkov alebo dočasných pracovníkov a 350 miest externých pracovníkov. Oznámenie uvádza aj indikatívny harmonogram pre prijímanie týchto nových pracovníkov v päťročnom období do roku 2008.
Oznámenie o vyváženom zastúpení (C(2003)436) ustanovuje sedemročné prechodné obdobie na nábor pracovníkov (2004-2010). Navrhuje zvýšenie počtu riadiacich funkcií úmerne k celkovému počtu miest v pláne pracovníkov.
V oznámení o vyváženom zastúpení sa na základe objektívnych kritérií vypočítalo, že nové členské štáty by ku koncu prechodného obdobia mali dostať 42 miest na úrovni A2, ak rozpočtový orgán schváli všetky dodatočné požadované miesta. Keď sa tento počet miest na úrovni A2 rozdelí medzi nové členské štáty podľa referenčnej hodnoty pre každý štát, celkový náborový cieľ pre prechodné obdobie dosiahne počet  41.

	Referenčná  hodnota	Indikatívny cieľ náboru na úrovni A2 l
(2004-2010)	
Malta	2,4%	1	
Cyprus	3,2%	1	
Estónsko	3,4%	1	
Slovinsko	3,9%	2	
Lotyšsko	4,5%	2	
Litva	7,0%	3	
Slovensko	8,1%	3	
Maďarsko	14,2%	6	
Česká republika	14,3%	6	
Poľsko	39,0%	16	
Spolu	100,0%	41	
V Oznámení o vyváženom zastúpení sa potvrdzuje, že na úrovni A1 by malo byť 10 nových miest, ale referenčné hodnoty sa nebudú aplikovať. Cieľom na tejto úrovni je, aby aspoň jeden občan z každého členského štátu bol vymenovaný na post generálneho riaditeľa, zástupcu generálneho riaditeľa, vedúceho odboru alebo do podobnej funkcie prepojenej s rovnakým základným postom a kariérnom zaradení.
Treba poznamenať, že tieto ciele závisia od toho, či rozpočtový orgán potvrdí, že poskytne financie na ďalších pracovníkov potrebných v súvislosti s rozšírením.

3.    ďalšie miesta na rok 2004
Rozpočtový orgán pridelil na rok 2004 ďalších 810 miest v rozpočte na prevádzku a nepriamy výskum. Medzi nimi je 5 miest na úrovni A1 a 25 miest na úrovni A2 vrátane 10 miest pre vedúcich kabinetov.

4.     identifikácia funkcií na úrovni vyššieho manažmentu, ktoré sa majú vyhradiť pre nábor spojený s rozšírením v roku 2004

Aby sa zabezpečilo primerané a rovnovážne zastúpenie občanov nových členských štátov na vyššej úrovni manažmentu vo všetkých službách komisie, navrhuje sa, aby sa nové funkcie aj funkcie podliehajúce rotácii obsadzovali prostredníctvom náboru občanov z nových členských štátov.
Určenie manažérskych funkcií, ktorých sa má nábor týkať, sa prekonzultovalo s generálnymi riaditeľstvami.
Komisia vo svojom oznámení stanovila, ktoré nové miesta sa majú vytvoriť, ako aj funkcie, ktoré majú byť vyhradené pre občanov nových členských štátov (pozri prílohu 1 SEC[2004]217).

5.     výber vyšších manažérov
Komisia neprestajne zdôrazňuje, že všetci noví pracovníci v manažérskych pozíciách musia mať čo najvyššiu kvalitu bez ohľadu na to, či do nich boli dosadení z interného alebo externého prostredia, a vytvorila postupy na zabezpečenia tohto cieľa. Nábor pracovníkov z nových členských štátov sa bude robiť v súlade s týmito princípmi.
Výber vyšších manažérov sa bude organizovať v súlade s bežnými postupmi, ktoré komisia používa pri obsadzovaní podobných pozícií. V súlade s praxou uplatňovanou pri obsadzovaní niektorých postov z externého prostredia sa od uchádzačov na užšom zozname bude požadovať, aby navštevovali hodnotiace centrum (assessment centre). Výberové konanie bude prebiehať v angličtine, francúzštine alebo nemčine.
5.1. Oznamovanie
Konkrétne vyššie manažérske posty, ktoré majú obsadiť pracovníci z nových členských štátov, budú oznámené individuálne. Aby sa prihlásilo čo najviac uchádzačov, tieto oznamy budú uverejnené v Úradnom vestníku a medzinárodnej tlači, ako aj v národnej tlači v nových členských štátoch. Povoľuje sa paralelne oznámiť niekoľko miest naraz. Uchádzači sa budú môcť prihlásiť na viac ako jedno miesto aj v prípade, že boli oznámené súčasne. Pre jednotlivé štáty nebudú vyhradené žiadne konkrétne miesta.

5.2. Oznámená úroveň 
Vyššie manažérske pozície sa oznámia na týchto úrovniach:
•	Funkcie prepojené so základnou pozíciou generálneho riaditeľa budú oznámené na úrovni A*15/AD15.
•	Funkcie prepojené so základnou pozíciou riaditeľa budú oznámené na úrovni A*14/AD14.

5.3.  Výberové kritériá
Uchádzači o vyššie manažérske funkcie vyhradené pre rozšírenie musia spĺňať tieto kritériá:
•	Uchádzači musia byť občanmi jedného z 10 nových členských štátov.
•	Uchádzači musia mať vysokoškolský diplom, ktorý je predpokladom pre doktorandské štúdium.
•	Počas prvých troch rokov prechodného obdobia platí derogácia z rozhodnutia komisie z 19. februára 2003 (C(2003)436), podľa ktorej musia uchádzači podať dôkaz o najmenej 12-ročnej odbornej praxi po ukončení vysokoškolského štúdia, z toho najmenej šesť rokov vo vysokej riadiacej funkcii. Po 1. máji 2007 budú platiť štandardné kritériá komisie.
Základný súbor kritérií doplnia ďalšie špecifické kritériá s cieľom splniť konkrétne požiadavky každého výberového konania.
5.4.  Výberové konanie
Na prijímanie vyšších manažérov z nových členských štátov sa vzťahujú štandardné postupy komisie používané pri obsadzovaní vyšších manažérskych pozícií uchádzačmi z vonkajšieho prostredia. Tieto postupy podrobne popisujú Usmernenia pre generálne riaditeľstvá pri výbere a menovaní pracovníkov na úrovni A1 a A2, ktoré boli začiatkom septembra 2003 rozoslané všetkým službám a kabinetom.
Uchádzači zaradení na užší zoznam budú pred pohovorom s CCA (Consultative Committee on Appointments) musieť navštevovať hodnotiace centrum. Hodnotiace centrá budú viesť externí experti a ich cieľom je zabezpečiť neutrálne hodnotenie a podklady pre CCA zamerané najmä na riadiace schopnosti.
Výberové konanie bude pozostávať z týchto krokov:
•	Oznámenie o voľnom mieste sa pripravuje po dohode so spravodajcom určeným na sledovanie výberového konania a portfóliovým kabinetom.
•	Oznámenie o voľnom mieste sa preloží a uverejní v Úradnom vestníku a v tlači.
•	Uchádzači potom elektronickou cestou podajú prihlášky.
•	Určí sa predselekčný panel, ktorý preskúma všetky prijaté prihlášky a uskutoční predbežné pohovory s uchádzačmi.
•	Vypracuje sa predselekčná správa v súlade s usmernením.
•	Uchádzači zaradení do užšieho zoznamu sú vyzvaní, aby navštívili hodnotiace centrum s cieľom podrobiť sa radu individuálnych a skupinových cvičení ako aj hĺbkových pohovorov zameraných na manažérske schopnosti. Tieto sa konajú v angličtine alebo vo francúzštine.
•	CCA vypracuje užší zoznam uchádzačov na pohovory a vykoná s nimi pohovory.
•	CCA vypracuje posudky na uchádzačov, ktorí podľa neho spĺňajú požiadavky na prijatie s prihliadnutím na výsledky z hodnotiaceho centra.
•	S uchádzačmi, ktorých CCA zaradil do užšieho zoznamu, potom vykoná pohovor jeden alebo niekoľko členov kolégia v závislosti od úrovne voľného miesta.
•	Komisia urobí rozhodnutie o prijatí na základe návrhu podpredsedu pre personálne otázky po dohode s predsedom a portfóliovým komisárom.

6. monitorovanie náboru vyšších manažérov
Budú vytvorené riadiace a monitorovacie mechanizmy na podporu rovnovážneho zastúpenia na úrovni vyššieho manažmentu, ktoré doplnia už existujúce mechanizmy na monitorovanie celkového pokroku k dosiahnutiu cieľa, ktorý zahŕňa nábor na nemanažérske pozície a stredné manažérske pozície z nových členských štátov.
Komisári aj generálni riaditelia budú dostávať pravidelné správy o obsadzovaní manažérskych funkcií a informovaný bude aj CCA.
Keby sa ukázalo, že nábor na pozície vo vyššom manažmente nie je vyvážený, komisia by mohla zvážiť prijatie nápravných opatrení, ako je napríklad cielené inzerovanie funkcií v štátoch, ktoré sú nedostatočne zastúpené, v rámci nariadenia o derogácii.

7. závery
Komisia bola požiadaná, aby:
•	Schválila navrhnutý prístup k náboru na úrovni vyššieho manažmentu z nových členských štátov.
•	Podpredsedu zodpovedného za personálne a administratívne záležitosti a DG ADMIN poverila implementáciou navrhovanej metodológie, monitorovaním jej výsledkov a prípravou priebežnej správy pre komisiu v prvom štvrťroku 2005.